Danas imao uvid u istraživanje javnog mnjenja koje je sproveo Nacionalni demokratski institut (NDI)

Koaliciju oko Srpske napredne stranke podržava 34 odsto građana Srbije, za izbornu listu Socijalističke stranke Srbije i Jedinstvene Srbije glasalo bi sedam odsto, a koaliciju u kojoj bi se našli Demokratska stranka, Stranka slobode i pravde, Dveri, Nova stranka i Socijaldemokratska stranka na izborima bi podržalo šest odsto ispitanika, pokazuje istraživanje javnog mnjenja koje je u novembru u Srbiji sproveo Nacionalni demokratski institut (NDI), uz podršku USAID, a u koje je naš list imao uvid.

Foto: FoNet/ Ognjen Stevanović

Što se rejtinga ostalih stranaka tiče, Pokret slobodnih građana podržava tri odsto ispitanika, a isti je procenat onih koji bi glasali za Srpsku radikalnu stranku, dok je podršku Srpskom patriotskom savezu (SPAS) iskazalo dva odsto anketiranih.

Ostale partije čiji rejting je „meren“ dobile su jedan ili nula odsto podrške.

Jedno od pitanja glasilo je „kakav je vaš stav prema strankama danas“, na koje je 45 odsto ispitanika odgovorilo da ima pozitivan stav prema naprednjacima, 35 odsto da ima negativan stav prema toj stranci, dok je „drugoplasirana“ Jedinstvena Srbija, prema kojoj se pozitivno odredilo 39 odsto građana, a negativno 26 odsto.

Po rezultatima slede: SPS (31 odsto pozitivno, 32 odsto negativno), SPAS (18 odsto pozitivno, 29 odsto negativno), SDPS (15 odsto pozitivno, 37 odsto negativno), SRS (14 odsto pozitivno, 57 odsto negativno), PSG (12 odsto pozitivno, 58 odsto negativno), Dveri (devet odsto pozitivno, 59 odsto negativno). Stranka slobode i pravde je devetoplasirana – sa devet odsto ispitanika koji imaju pozitivan stav i 64 odsto koji imaju negativan stav.

Iza pomenute partije su Narodna stranka (osam odsto pozitivno, 59 odsto negativno), Ne davimo Beograd (sedam odsto pozitivno, 28 odsto negativno), Dosta je bilo (sedam odsto pozitivno, 33 odsto negativno), DS (sedam odsto pozitivno, 44 odsto negativno), SDS (šest odsto pozitivno, 60 odsto negativno).

Na „začelju tabele“ nalaze se LDP (pet odsto pozitivno, 67 odsto negativno), DSS (četiri odsto pozitivno, 34 odsto negativno), Stranka moderne Srbije (tri odsto pozitivno, 25 odsto negativno) i Srpska desnica (dva odsto pozitivno, 37 odsto pozitivno).

Što se tiče rejtinga pojedinačnih političara, najbolje ocene dobio je predsednik Srbije i lider SNS Aleksandar Vučić, kojem je naklonjeno 46 odsto ispitanika, a nenaklonjeno 37 odsto, drugi je predsednik JS Dragan Marković Palma, koji uživa naklonost 36 odsto anketiranih, a nenaklonjeno mu je 32 odsto, treće mesto „osvojio je“ lider socijalista i šef srpske diplomatije Ivica Dačić (35 odsto naklonjeno, 37 odsto nenaklonjeno).

Po rezultatima slede: premijerka Ana Brnabić (30 odsto naklonjeno, 44 odsto nenaklonjeno), ministar unutrašnjih poslova Nebojša Stefanović (26 odsto naklonjeno, 46 odsto nenaklonjeno), ministarka saobraćaja Zorana Mihajlović (24 odsto naklonjeno, 42 odsto nenaklonjeno), ministar finansija Siniša Mali (17 odsto naklonjeno, 53 odsto nenaklonjeno), lider SPAS-a Aleksandar Šapić (16 odsto naklonjeno, 40 odsto nenaklonjeno), lider radikala Vojislav Šešelj (14 odsto naklonjeno, 63 odsto nenaklonjeno), ministar odbrane Aleksandar Vulin (12 odsto naklonjeno, 56 odsto nenaklonjeno), lider PSG Sergej Trifunović (11 odsto naklonjeno, 66 odsto nenaklonjeno).

Poslednjih deset mesta na „tabeli“ po naklonosti ispitanika pripalo je lideru Dveri Bošku Obradoviću (devet odsto naklonjeno, 66 odsto nenaklonjeno), predsedniku Narodne stranke Vuku Jeremiću (osam odsto naklonjeno, 67 odsto nenaklonjeno), ministru državne uprave i lokalne samouprave Branku Ružiću (sedam odsto pozitivnih, 45 odsto negativnih), predsedniku SDS Borisu Tadiću (sedam odsto naklonjeno, 69 odsto nenaklonjeno), lideru Stranke slobode i pravde Draganu Đilasu (sedam odsto naklonjeno, 73 odsto nenaklonjeno), poslanici SNS Mariji Obradović (šest odsto naklonjeno, 32 odsto nenaklonjeno), lideru DS Zoranu Lutovcu (pet odsto naklonjeno, 48 odsto nenaklonjeno), lideru LDP Čedomiru Jovanoviću (pet odsto naklonjeno, 75 odsto nenaklonjeno), aktivisti Ne davimo Beograd Dobrici Veselinoviću (tri odsto naklonjeno, 33 odsto naklonjeno) i lideru Srpske desnice Miši Vaciću (jedan odsto naklonjeno, 42 odsto nenaklonjeno).

Želja za glasanjem Na pitanje „da li biste glasali ako bi ove sedmice bili održani izbori“ 15 odsto ispitanika odgovorilo je da „sigurno ne bi glasali“, a 11 odsto da „verovatno ne bi glasalo“, dok je 28 odsto njih navelo da bi „verovatno glasali“, i 44 odsto da bi „definitivno glasali“. Najveći udeo anketiranih (49 odsto) izjavilo je da im je što se političkih stranaka tiče najvažnije da „predstavljaju ljude poput nas“, a značajan je i udeo onih koji smatraju da su najbitnija „obećanja i politički program“ stranaka (43 odsto). Podrška vojsci, nepoverenje u stranke Najveći stepen podrške ispitanici su iskazali vojsci – 51 odsto njih izjavilo je da zadovoljno vojskom, 19 odsto nije zadovoljno, dok je crkva na drugom mestu po podršci (46 odsto zadovoljno, 26 odsto nezadovoljno), a predsednik države je trećeplasirani (41 odsto zadovoljno, 37 odsto nezadovoljno)… Na pretposlednjem mestu po zadovoljstvu građana je pravosuđe (13 odsto zadovoljno, 54 odsto nezadovoljno), a na poslednjem političke partije (11 odsto zadovoljno, 59 odsto nezadovoljno).

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se